runetrust/blame-folketinget-dk huggingface dataset:
Katrine Robsøe (RV), 2022-06-07:
Tak for det, og tusind tak til alle ordførerne og ministeren for debatten.
Jeg er rigtig glad for, at vi kunne have den her i aften.
Jeg synes egentlig, at vi med alle talerne har fået meget godt belyst, hvor kompleks en udfordring vi står overfor, hvor mange elementer vi har med at gøre, og hvor mange ting vi derfor skal jonglere med.
Vi har et politisk ansvar herindefra for rent faktisk at handle på baggrund af de bekymrende tal, vi ser, og den udvikling, der er i gang og har været det i nogle år nu.
Jeg synes, der er kommet rigtig mange gode ting frem i debatten.
Jeg er meget enig med fru Gitte Willumsen i forhold til det med, at vores foreninger også kan være med til at sørge for, at man føler sig som en del af et fællesskab, både uden for og inden for vores uddannelsesinstitutioners mure.
Jeg tror, det er rigtig vigtigt, at vi taler om fleksibilitet, som både SF og Enhedslisten er inde på, i forhold til at give frihed til den enkelte til at kunne sammensætte sin egen uddannelse.
For vi har forskellige forudsætninger for, hvad vi kan, og hvordan vi kan tage vores uddannelse, når vi går i gang med den.
Men jeg tror også, det er vigtigt dér at huske på, at det at være på en uddannelse også handler om at være en del af et fællesskab.
Når man træder ind på en uddannelsesinstitution, er der rigtig mange, der har brug for at blive en del af et fællesskab.
Jeg kan godt indrømme, at jeg sgisme nok ikke var kommet igennem studiet, hvis ikke jeg havde haft alle mine gode studiekammerater.
Når et fag lige var lidt træls, og når der var et fag, jeg ikke lige var allerbedst til, så var de der til at sørge for, at det alligevel var sjovt.
Det at have en studiegruppe var med til at sørge for, at jeg forstod det, der var lidt svært i første omgang.
Så det handler om fællesskabet og friheden til selv at kunne vælge.
Det er de to ting, som jeg tror på at vi herindefra skal prøve at finde nogle gode rammer for at kunne fremme i endnu højere grad.
Det er jo også derfor, at vi i vedtagelsesteksten her venligt, men bestemt har skrevet, at vi forventer at blive indkaldt senest i efteråret til drøftelser om det her i ministeriet.
Det tror jeg på at vi kan gøre i fællesskab, og jeg håber rigtig meget på, at vi også i fællesskab her kan sørge for at få inddraget dem, det handler om, nemlig de unge, og få hørt dem om, hvordan vi sørger for at løse de udfordringer, som de står med, og hvordan vi gør deres hverdag og deres uddannelsessteder bedre og til et bedre sted at være.
Tak for ordet.
Jesper Petersen (S), 2022-06-07:
Af mere sådan strukturelle, reguleringsmæssige ting er der f.eks. det, vi har talt om nogle gange, om optagelsessystemet og også karaktersystemet.
Selv om jeg ikke kan gå meget ind i det nu, er det jo eksempler på ting, vi kan gøre politisk.
Jeg er også altid åben for en diskussion om de andre emner, som fru Victoria Velasquez er inde på her, men det er ikke noget, som jeg umiddelbart kan give et tilsagn om, at her laver vi om på nogle af de ting.
Jeg vil godt gentage den nuance, jeg prøvede at give i en tidligere besvarelse, nemlig at når man tidligere har oplevet nogle, der så ikke rigtig kom videre eller sad fast i specialet, eller hvad det nu var, var det heller ikke gunstige situationer.
Vi må også som samfund og ansvarlige for økonomien forsøge at finde den balance, der er mellem at give et vist rum og fleksibilitet til, at man også lever livet og kan blive udsat for forskellige ting, mens man er studerende, og at man – det er vi også interesserede i – bliver færdig med sin uddannelse, kommer videre og oplever en progression med den selvtillid, det jo også giver, at man faktisk oplever, at man kommer videre.
Victoria Velasquez (EL), 2022-06-07:
Tak for det.
Jeg vil gerne tage fat i den her del om ikke at skulle sygeliggøre en hel generation af unge.
Jeg tænker netop også om de her tal – man skal selvfølgelig altid tage det alvorligt, når der er nogle, der har det dårligt – at grunden til, at det i hvert fald også politisk skal få alarmklokkerne til at ringe, er, at det er udtryk for, at der så er et strukturelt problem.
Når vi kan se, at vi i langt højere grad, end det plejer at være i en generation, ser de her ting, er der noget strukturelt helt skævt.
Der har vi et ansvar fra Christiansborgs side.
I forhold til de her rammer, der er omkring studielivet på de videregående uddannelser, er det så sådan, at man kunne gøre noget ved f.eks. kravet om maksimal studietid eller det med automatisk at blive tilmeldt førsteårsprøven eller specialet?
Eller kunne man gøre noget ved det økonomiske system, som vi har talt om, hvor uddannelserne bliver økonomisk motiverede til at presse de studerende?
Eller er der nogle andre ting, man ville kunne gøre, som ville gøre, at vi kunne styrke trivslen og fjerne noget af mistrivslen blandt de studerende?
Jesper Petersen (S), 2022-06-07:
Det er godt, at jeg får det opfølgende spørgsmål, for det er ikke yderligere midler, vi har her.
Men der er tidligere blevet afsat ret store beløb i forbindelse med coronahåndteringen til trivselsfremmende indsatser forskellige steder på institutionerne.
Hvis de ikke alle blev anvendt med det samme, hvad de ikke gjorde, så er det ikke nogen, som ligesom er forsvundet derfra, men det er ikke nye midler, vi har tilovers til fordeling mellem partierne her.
Nu rejser formanden sig, så som afslutning vil jeg bare udtrykke enighed i, at det først og fremmest har været konstruktivt og godt.
Og jeg ser frem til at arbejde videre sammen med partierne om at adressere problemstillingen.
Astrid Carøe (SF), 2022-06-07:
Tak for det.
Ja, man kan ikke ligefrem beskylde den her forespørgsel for at være en valgkampsforespørgsel, for vi er meget enige om, at der skal ske noget på det her område, og det synes jeg egentlig er godt.
For jeg kan godt lide, når det ikke bliver nogle ophedede debatter, men at vi kan komme tættere på, hvad vi i fællesskab kan blive enige om.
Jeg er også rigtig glad for, at ministeren ligesom understreger, hvor det går godt, og hvor tallene er gode, men at det går i den forkerte retning, og det er det meget tydeligt at vi virkelig, virkelig skal tage alvorligt.
Jeg er også meget glad for, at ministeren understreger, at vi ikke skal sygeliggøre vores unge, og det var meget med vilje, at jeg ikke nævnte, at vi f.eks. havde fået gratis psykologhjælp til unge.
Jeg synes jo, det er fantastisk, men når der er behov for gratis psykologhjælp, er skaden på en eller anden måde allerede sket, og det, som vi også er meget optagede af, er, hvordan vi får forebygget.
Selvfølgelig skal det være gratis at få hjælp, hvis man bliver syg, men allerhelst skal vi jo et sted hen, hvor langt, langt færre har behov for den hjælp, og det tror jeg vi i fællesskab gør rigtig godt på det her område.
Men det, jeg gerne vil spørge om, er, hvornår ministeren forestiller sig at de her forhandlinger om optagelsessystemet kommer til at ske.
For det synes jeg ikke vi har hørt helt klart fra ministeren her til aften.
Jesper Petersen (S), 2022-06-07:
Nej, det er rigtigt, det erkender jeg blankt.
Det har jeg ikke sat en tid på i det, jeg har nævnt her, men det er stadig væk både min forhåbning og forventning, at en første drøftelse vil finde sted her, inden vi går på sommerpause.
Vi bliver ikke færdige med det, men vi kan begynde på det.
Astrid Carøe (SF), 2022-06-07:
Sikke en dejlig overraskelse, for jeg troede, ministeren ville sige, at vi først skulle starte efter sommerferien, men det er skønt, hvis vi kan komme i gang allerede inden.
Et andet område, som er meget i forlængelse af optagelsessystemet, fordi optagelsessystemet presser de unge på deres karaktergennemsnit, er jo også det her med et ønske om en ny karakterskala, og fra vores side så vi meget gerne, at de to ting var parallelle, altså at man forhandlede et nyt optagelsessystem og en ny karakterskala mere eller mindre parallelt.
Jesper Petersen (S), 2022-06-07:
Fru Astrid Carøe har jo ret i, at det ikke er mit ressortområde.
Derfor vil jeg også lade være med at gå meget detaljeret ned i det, men så bare få sagt igen, hvad jeg tror vi er enige om, altså at der er nogle åbenlyse udfordringer med, hvordan den har en beskrivelse af trinnene, som meget handler om at trække fra.
I stedet for at vise, hvor godt du klarede nogle ting, er der så sådan en meget negativ måde at gå til det på, og det må i hvert fald indgå, og det er vigtigt for mig, at vi får lavet det om, og det vil jeg godt sige her.
Men ellers vil jeg mene, at det er rigtigst, at børne- og undervisningsministeren svarer på spørgsmål om karakterskalaen.
Heidi Bank (V), 2022-06-07:
Jeg synes faktisk, det er ret vildt, at der står en minister og siger, at Venstre nok har sendt den forkerte ordfører.
Der er brug for, at der bliver set på den psykologiske hjælp, som vores unge studerende kan få, og på, hvordan de også får bedre adgang til den kliniske hjælp.
Det er jo egentlig det, vi prøver at italesætte.
Vi er sådan set også enige i, at der skal ses på alle mulige andre elementer, og at man skal lytte til, hvad de gør ude på uddannelsesinstitutionerne.
Men lad nu det ligge.
Det, jeg egentlig vil spørge ministeren om, er Reformkommissionen: Kan ministeren pege på nogle konkrete tiltag i det arbejde, som Nina Smith og kommissionen har lavet, som ministeren mener helt konkret vil være positive i forhold til trivslen?
Jesper Petersen (S), 2022-06-07:
Når jeg sagde, som jeg gjorde, er det, fordi Venstre – selv om jeg synes, at Venstre har meget, meget lidt at have en kritik af regeringen og af det, der er sket i den her valgperiode, i – fremturer på en meget konfrontatorisk facon i en diskussion, hvor vi ellers, synes jeg, ret konstruktivt har forsøgt at finde ud af, hvad vi er enige om, hvor vi ser nogle problemer, og hvordan vi kan adressere dem.
Jeg står her med vedtagelsesteksten fra fru Heidi Bank, som handler om, at regeringen har gjort det for dårligt under coronaen, selv om vi vel er blandt de lande, der har håndteret det bedst; at gymnasieaftalen, som intet har med den her debat om de videregående uddannelser at gøre, skulle være ganske forfærdelig for sårbare unge.
Endelig er der et punkt om en 10-årsplan for psykiatrien, der handler om noget, som sundhedsministeren er ansvarlig for.
Det er det, som det i dag handler om for Venstre.
Det må så enten være den forkerte tale eller den forkerte ordfører.
Man er simpelt hen i gang med noget andet end det, vi andre er i gang med.
Det er meget tydeligt for mig.
Heidi Bank (V), 2022-06-07:
Jeg synes sådan set, at alle de ting, vi påfører vores unge, er med til at skabe trivsel og har betydning for, hvordan de har det på deres uddannelse.
Det kan godt være, at ministeren ikke ser en sammenhæng, men jeg synes jo ellers, at meget af det, der er blevet nævnt, bl.a. af ordføreren for Radikale Venstre, netop er de mange, mange forskellige elementer, der er med til at påvirke det.
Det synes jeg faktisk jeg hørte ministeren rose fru Katrine Robsøe for.
Det er måske bare, fordi det er en fra Venstre, der står og siger det.
Jesper Petersen (S), 2022-06-07:
Jeg reagerede i mit forrige svar på, at det ligesom skulle være for dårligt af mig at have kritiseret Venstres indlæg, og jeg synes, at jeg har redegjort for, hvorfor jeg gjorde det.
Til det andet spørgsmål, som så er det, jeg går ud fra at man gerne ville have haft et svar på i den første korte bemærkning, vil jeg sige, at jeg synes, at det jo er spændende, hvad Reformkommissionen er kommet med, men vi er ikke tilhængere af at omlægge su'en på kandidatuddannelsen til lån, hvilket var Venstres politik.
Det ved jeg ikke om det stadig væk er, men det har Venstre jo foreslået tidligere, nemlig i den sidste valgperiode.
Så synes jeg, at der er nogle tanker i forbindelse med optagesystemet, f.eks. at kvote 2 ikke fungerer efter hensigten i dag, og det er rigtigt set.
Det kunne være noget af det, vi kom ind på i diskussionerne om optagesystemet.
Heidi Bank (V), 2022-06-07:
Tak for det.
Det er jo sådan, at der pågår rigtig meget arbejde ude på uddannelsesinstitutionerne.
Vi har drøftet noget af det allerede nu her i salen i dag, og der er kommet svar om det, og bl.a. ministeren har jo nævnt nogle af de ting, der foregår.
Vi har også i det udvalg, hvor jeg sidder – jeg er formand for Ligestillingsudvalget – arbejdet med nogle af de udfordringer, der er i forhold til ligestilling på vores uddannelsesinstitutioner.
Altså, det er jo ikke noget, hvor vi prøver at skubbe det langt ud i fremtiden; det er jo noget, hvor man kan gå ind at se på, hvad det så er, vi kan gøre.
Og noget af det, vi konkret kan se der skal gøres, er at få lavet en aftale for psykiatrien, som gør, at nogle af dem, der er hårdest ramt derude, kan få noget hjælp.
Da jeg sad og læste noget materiale hertil, stødte jeg på, at 80 pct. af de studerende, der henvender sig til Studenterrådgivningen, er at sammenligne med nogle, der er til ambulant psykiatrisk behandling.
Altså, det er fuldstændig vilde tal, vi har med at gøre på det her område.
Katrine Robsøe (RV), 2022-06-07:
Tak for det.
Nu har det for mange af os, tror jeg, i meget høj grad været en rigtig god og konstruktiv debat, vi har haft i dag, men vi er jo også i Folketingssalen, så jeg vil da lige tillade mig at følge op på det, ministeren sagde, i forhold til at vi i de andre partier kan presse på for at finde penge til området, hvis vi synes, det er vigtigt.
Vi synes, det er vigtigt, men jeg har trods alt faktisk også et håb og en forventning om, at regeringen, der bygger på et forståelsespapir, hvor der tales om at øge trivslen blandt børn og unge, også selv mener, at det her skal fremmes.
Astrid Carøe (SF), 2022-06-07:
Tak for det.
Jeg er helt enig med Venstre i, at vi skal gøre noget på psykiatriområdet.
Men jeg vil også bare sige, at jeg jo synes, at det her område er meget større end det.
Det er jo de allerallersvageste, heldigvis, der skal ind i vores psykiatri, og det her handler jo om – nogle tal siger jo op mod halvdelen, ikke?
De skal jo heldigvis ikke ind i vores psykiatri.
Så jeg vil bare høre, hvad det er, Venstre så tænker: Er det løst med psykiatriforhandlingerne, eller skal der mere til?
Jakob Sølvhøj (EL), 2022-06-07:
Den evaluering, der er kommet, af den pædagogiske assistentuddannelse er ganske rigtig meget positiv.
Jeg har forstået, at jeg ikke får et helt konkret svar på, hvornår forhandlingerne starter, men så vil jeg bare sige, at når jeg nævner det specialiserede socialområde, er det jo ikke for, at ministeren skal tage stilling til, hvad der er brug for af stillinger der; men ikke desto mindre tror jeg altså, det er vigtigt, og derfor har jeg gjort lidt ud af det også i min ordførertale at sige, at når vi snakker om uddannelse til de her områder, har vi uddannelser, der uddanner til flere arbejdsmarkeder.
Hvis man ikke prøver at tænke det som en helhed, kan man risikere, at man tror, at man løser et problem, hvis man kigger helt snævert på, at nu uddanner vi til det her område, og at det så viser sig, at de alle sammen faktisk søger ansættelse et andet sted.
Så det er blot en opfordring til, når der nu er to store ansættelsesområder, at det bliver tænkt med ind i de planer, man laver, for uddannelsesinitiativer.
Pernille Rosenkrantz-Theil (S), 2022-06-07:
Det er jeg fuldstændig enig i.
Noget af det afspejler, at en del af pau'erne er ældre og har været i faget i mange år, inden de har taget en pædagogisk assistentuddannelse, og det afspejler sig i de tal.
Så jeg er mægtig glad for den evaluering, men mest af alt er jeg glad for det her med, at det lader til, at der er kommet rigtig hul på pau-arbejdsmarkedet.
For det har faktisk været kilde til stor undren hos mig, at vi i alle tænkelige sammenhænge går og taler om, at vi skal have mere praksisfaglighed, vi skal have mere praktik, og så har man ikke ansat fra den uddannelse, der kan alt det.
Det er man begyndt på nu, og det synes jeg er en kæmpe gevinst både for børnene, men jo selvfølgelig også i forbindelse med rekrutteringsudfordringen.
Lotte Rod (RV), 2022-06-07:
Tak for talen.
Ministeren snakkede før om nye muligheder i bl.a. Odense, men hvis man er fra Aabenraa eller Haderslev, er der stadig et stykke vej til Odense.
Derfor vil jeg gerne spørge ministeren, om ministeren deler min opfattelse af, at hvis det for alvor skal batte, hvis vi virkelig skal rykke noget på merituddannelsen, er vi faktisk nødt til have forløb i alle kommuner
, så også forældre, som er pædagoger og har små børn og måske ikke kan køre hele vejen til det nærmeste uddannelsessted, vil have meget bedre mulighed for at tage en merituddannelse – altså hvis der var så stort et volumen, at man kunne have forløbene helt lokalt i ens egen kommune.
Pernille Rosenkrantz-Theil (S), 2022-06-07:
Jeg skal ikke blande mig i det specialiserede socialområde – det har jeg ellers haft for vane at gøre i rigtig mange år, indtil jeg blev undervisningsminister, for så var det ikke rigtig mit gebet længere.
Men jeg vil gerne sige noget til det andet.
Det lykkedes faktisk også i dag at have held til ikke at få noget ud omkring trepartsforhandlinger, fordi det jo foregår på den måde, at vi indkalder og forhandler med parterne, og så vender vi tilbage.
Til gengæld vil jeg sige det sådan, at den tid, der er gået – for jeg ved godt, at der er en vis utålmodighed omkring det – er blevet brugt på bl.a. at lave den evaluering, som lige er udkommet på pau'en; den synes jeg har været vigtig.
Og indimellem er det mere held end forstand, at noget trækker i den rigtige retning.
Noget af det, der har trukket i den rigtige retning hen over det sidste halve år, er jo, at det virker, som om der har været en ketchupeffekt på pau-uddannelsen.
Det vil sige, at i debatten omkring, hvordan vi dimensionerer antallet af elevpladser fremadrettet, står vi jo et fuldstændig andet sted nu, end hvis vi havde lavet en aftale tilbage i januar måned; så indimellem er det altså mere held end forstand.
Jeg tror faktisk, at vi har et bedre grundlag at stå på i en trepartsforhandling nu.
Lotte Rod (RV), 2022-06-07:
Jeg vil også gerne spørge ministeren, om han vil være med til at fremme kombinationsstillinger, hvor pædagoger kan arbejde nogle dage om ugen i en børnehave eller vuggestue og nogle dage om ugen undervise på en pædagoguddannelse.
Jesper Petersen (S), 2022-06-07:
De kan relatere til hverdagen og være gode til at knytte de ting, man oplever i hverdagen som pædagog, sammen med den teoretiske undervisning.
Så det har klart en kvalitet, tror jeg, at man på den måde har haft et ben i begge lejre.
Hvordan de vælger at ansætte på den enkelte professionshøjskole, kan jeg ikke beslutte, men jeg tror klart, der er en kvalitet i at have nogle, der også har den erfaring fra hverdagen.
Kan man få det passet ind i uddannelsen, må der for mig også gerne være nogle, som er i en institution i hverdagen, så man får koblet de to hverdage tæt sammen.
Jeg tror også, der er professionshøjskoler, der laver forsøg med det, og lad os se, om det ikke er noget, der vil brede sig, hvis det bliver en succes.
Katrine Robsøe (RV), 2022-06-07:
Tak for det.
Først og fremmest tak til Venstre, SF, Enhedslisten og Konservative for at være med til at stille forespørgslen, og naturligvis også tak til de andre partier, der er til stede, og til ministeren for at finde tid.
Jeg er rigtig glad for, at vi her i Folketingssalen får mulighed for at diskutere mistrivsel blandt vores studerende og mulige initiativer, for jeg er nemlig dybt bekymret over den stigende mistrivsel, der findes blandt unge, også på vores uddannelsesinstitutioner.
I den seneste Sundhedsprofil angav mere end hver tredje kvinde og hver femte mand mellem 16 og 24 år, at de har et dårligt mentalt helbred.
19 pct. af de studerende på en videregående uddannelse oplyser i den seneste version af undersøgelsen UddannelsesZOOM, at de altid eller ofte oplever stærke symptomer på stress i deres hverdag på uddannelsen.
Jeg bilder mig ikke ind, at vi kan løse det hele her i aften, men jeg håber, at vi til den her debat kan have en rigtig god indledende diskussion om, hvordan vi kan få afsæt til mere handling og tage skridt i den rigtige retning.
Pernille Rosenkrantz-Theil (S), 2022-06-07:
Nu er vi her jo begge to, så det er ikke sådan for at skyde noget videre, men jeg tænker, at en introduktion til pædagoguddannelserne simpelt hen heller ikke er mit bord.
Jeg kan forestille mig alt muligt mellem himmel og jord, men jeg synes, at vi er to ressortministre til stede, og at det bare ikke er mig, der er ressortminister i forhold til pædagoguddannelsen.
Men heldigvis har vi hr. Jesper Petersen
til stede i salen.
Kenneth Mikkelsen (V), 2022-06-07:
Det er måske i virkeligheden en bemærkning, for nu har ministeren jo bragt en velfærdslov på banen, og den socialdemokratiske ordfører gjorde det også.
Der føler jeg trang til at sige, at vi jo i Venstre rent faktisk ønsker at følge det demografiske træk og bruge de penge, der skal til, til den del.
Men når vi ikke går med i en velfærdslov, er det jo, fordi man i Socialdemokratiet og i regeringen kun ønsker at kigge på den ene side af regnebrættet.
Det er sund økonomisk politik, som Venstre står for.
Og den bemærkning har jeg bare brug for at komme med.
Pernille Rosenkrantz-Theil (S), 2022-06-07:
Indimellem skal man jo følge, hvad politikere faktisk har gjort, i stedet for hvad de siger.
Kenneth Mikkelsen (V), 2022-06-07:
Nu tror jeg, at vi blander to ting sammen.
For når vi taler om en velfærdslov, er det jo et forslag, som den socialdemokratiske regering har bragt frem nu, og som vi har haft flere debatter om i Folketingssalen.
Vi kan gå tilbage.
Vi kan bruge meget god tid på at gå tilbage og analysere, hvad der er sket.
Men det er meget behændigt, at ministeren så ikke nævner den regering, der var ledet af fru Helle Thorning-Schmidt eksempelvis.
Men lad nu det ligge.
Jakob Sølvhøj (EL), 2022-06-07:
Jeg har før oplevet, at jeg ikke har det store held med at fremkalde svar omkring trepartsforhandlinger; ikke desto mindre er der – jeg nævnte det i min ordførertale – omregnet til fuldtidsstillinger 40.000-45.000 ufaglærte svarende til 60.000-70.000 personer på det her område.
Jeg tænker, at det egentlig godt kunne give anledning til, at der snart blev gjort noget i forhold til at sætte uddannelsen af de ufaglærte i system.
Så jeg prøver igen: Kan vi ikke regne med, at der snart kommer en trepartsaftale, hvor man kan løfte ikke bare problemet på dagtilbudsområdet, men også de store problemer på hele det specialiserede socialområde, hvor der er utrolig mange ufaglærte ansat?
Gitte Willumsen (KF), 2022-06-07:
Nu har jeg jo været på arbejdsmarkedet i faktisk ret mange år – jeg har mere end 25-årsjubilæum – og jeg har faktisk altid arbejdet i det kommunale system.
Så i forhold til det der med at lave attraktive arbejdspladser vil jeg sige, at jeg er med på, at det også har noget med penge at gøre, men det er ikke kun det.
Kan ministeren ikke anerkende det, altså at det ikke kun handler om penge, hvis man skal have en attraktiv arbejdsplads?
Pernille Rosenkrantz-Theil (S), 2022-06-07:
Jo, men det er nu et meget godt sted at starte
Jeg er sådan set med på at kigge på alle mulige andre ting også, men for 1,8 mia. kr. om året får man i omegnen af 3.800 pædagoger, mener jeg.
Det synes jeg er et meget godt sted at starte.
Gitte Willumsen (KF), 2022-06-07:
Ja, men det er noget, som vi ikke kan finde
Men jeg vil så sige, at i den tid, jeg har været på arbejdsmarkedet, var de allerstørste nedskæringer i det offentlige, dengang vi sidst havde en socialdemokratisk regering.
Det var et rent blodbad i den kommune, jeg var i.
Så at stå her og bryste sig af det synes jeg er uklædeligt.
Det har noget at gøre med, at man har en synlig ledelse, og det har noget at gøre med, at man har adgang til de ting og remedier, man skal bruge for at løse sin arbejdsopgave, og det håber jeg da at ministeren kan anerkende.